ສະໜາມບິນ ນະຄອນຫຼວງເຢເມນ ຢຸດບໍລິການຊົ່ວຄາວ
ມີການໂຈະຊົ່ວຄາວ ບໍ່ໃຫ້ຖ້ຽວບິນຂຶ້ນລົງ ທີ່ສະໜາມບິນນະຄອນຫຼວງເຢເມນ ຂະນະທີ່ການສູ້ລົບ ທະວີຄວາມຮ້າຍແຮງຂຶ້ນ
ຖ້ຽວບິນຕ່າງໆໄດ້ຖືກໂຈະເປັນການຊົ່ວຄາວທີ່ສະໜາມບິນ ໃນນະຄອນຫຼວງຂອງເຢເມນ ຂະນະທີ່ການສູ້ລົບກັນ ລະ ຫວ່າງທະຫານລັດຖະບານແລະກຳລັງປະກອບອາວຸດຂອງ ພວກຊົນເຜົ່າເພີ່ມທະວີຄວາມຮ້າຍແຮງຂຶ້ນ ລາຍງານຂ່າວແຈ້ງວ່າການປະຕິບັດງານທີ່ສະໜາມບິນໄດ້ ຢຸດເຊົາລົງເວລາການສູ້ລົບໄດ້ແຜ່ລາມເຂົ້າໄປໃກ້ໆບໍລິເວນ ສະໜາມບິນໃນວັນພະຫັດມື້ນີ້ ມີລາຍງານວ່າ ກຳລັງປະກອບອາວຸດຊົນເຜົ່າຈຳນວນຫຼາຍ ພັນຄົນພວມມຸ່ງໜ້າໄປຍັງນະຄອນຫຼວງ Sana’a ເພື່ອສົມ ທົບໃນການສູ້ລົບກັບກຳລັງຕໍ່ຕ້ານລັດຖະບານ ມີລາຍງານຂ່າວແຈ້ງວ່າ ທະຫານລັດຖະບານໄດ້ຍິງປືນໃຫຍ່ ໂຈມຕີທີ່ໝັ້ນຂອງພວກທີ່ຈົງຮັກພັກດີຕໍ່ຜູ້ນຳຊົນເຜົ່າ Sheik Sadeq al-Ahmar ທີ່ຄຸ້ມ Hasaba ໃນນະຄອນຫຼວງ Sa-na’a ເຈົ້າໜ້າທີ່ກ່າວວ່າ ມີຢ່າງນ້ອຍ 41 ຄົນຈາກທັງສອງຝ່າຍໄດ້ເສຍຊີວິດ ໃນການສູ້ລົບກັນໃນ ຄືນວັນອັງຄານແລະວັນພຸດວານນີ້ ສ່ວນທີ່ເມືອງ Taiz ໃນພາກໃຕ້ຂອງເຢເມນນັ້ນທະຫານໄດ້ຍິງປືນເຂົ້າໃສ່ພວກປະທ້ວງທີ່ ຮຽກຮ້ອງໃຫ້ປະທານາທິບໍດີ Ali Abdullah Saleh ລາອອກ ມີບໍ່ຕໍ່າກວ່າ 25 ຄົນໄດ້ ເສຍຊີວິດ ໃນການປະທະກັນທີ່ເມືອງ Taiz ໃນໄລຍະສອງສາມມື້ຜ່ານມານີ້ ການສູ້ລົບກັນໄດ້ທະວີຄວາມຮ້າຍແຮງຂຶ້ນໃນປະເທດເຢເມນນັບແຕ່ການຢຸດຍິງທີ່ມີຜົນບັງ ຄັບໃຊ້ເປັນເວລາສັ້ນໆ ໄດ້ແຕກຫັກລົງ